KIRJALLINEN KYSYMYS E-0498/03 esittäjä(t): Jules Maaten (ELDR) neuvostolle. Teksasin viranomaisten ilmoitus kansainvälisen tuomioistuimen kolmen Meksikon kansalaisen teloittamista koskevan lausuman huomiotta jättämisestä.



Virallinen lehti nro 280 E , 21/11/2003 s. 0057 - 0057



KIRJALLINEN KYSYMYS E-0498/03 esittäjä(t): Jules Maaten (ELDR) neuvostolle (21. helmikuuta 2003) Aihe: Teksasin viranomaisten ilmoitus kansainvälisen tuomioistuimen kolmen Meksikon kansalaisen teloittamista koskevan lausuman huomiotta jättämisestä 1. Onko neuvosto tietoinen Yhdistyneiden Kansakuntien kansainvälisen tuomioistuimen antamasta lausumasta, jossa se kehottaa luopumaan kolmen meksikolaisen teloittamisesta Yhdysvaltojen Teksasin osavaltiossa sekä Teksasin viranomaisten torjuvasta reaktiosta kyseiseen lausumaan? 2. Onko neuvosto tietoinen siitä, että tässä on kyse diplomaattisia suhteita koskevan Wienin yleissopimuksen moninkertaisesta rikkomisesta ja että siinä on kyse erityisesti toisen valtion kansalaisille annettavan konsuliavun kieltämisestä? 3. Voiko neuvosto ilmoittaa, miten se suhtautuu kansainvälisen tuomioistuimen lausumaan ja mihin toimiin puheenjohtajavaltio Kreikka aikoo vielä ryhtyä teloitusten pysäyttämiseksi? 4. Onko neuvosto ottanut huomioon, että näillä rikkomuksilla Wienin yleissopimusta kohtaan voi olla seurauksia sellaisten Euroopan unionin jäsenvaltioiden kansalaisten kannalta, jotka ovat tällä hetkellä vangittuina tai jotka tulevaisuudessa vangitaan Yhdysvalloissa? 5. Onko neuvosto valmis huomauttamaan Yhdysvaltojen viranomaisille, että Wienin yleissopimukseen perustuvia konsuliavun kaltaisia velvoitteita on sovellettava täysimääräisesti, kun on kyse Euroopan unionin jäsenvaltioiden kansalaisista? Vastaus (22. heinäkuuta 2003) Neuvosto on tietoinen väliaikaisia toimenpiteitä koskevasta määräyksestä, jonka kansainvälinen tuomioistuin antoi 5. helmikuuta 2003 Avenaa ja muita Meksikon kansalaisia koskevassa asiassa (Meksiko vastaan Amerikan yhdysvallat). Neuvosto on myös tietoinen tapauksen merkityksestä konsulisuhteita koskevan Wienin yleissopimuksen soveltamisen kannalta. Koska edellä mainittu määräys on kuitenkin vain tilapäinen eikä lopullista tuomiota käsittelyssä ole vielä annettu, neuvoston mielestä on ennenaikaista arvioida tässä vaiheessa, mitä mahdollisia konsulisuhteita koskevan Wienin yleissopimuksen rikkomuksia kansainvälinen tuomioistuin katsoo lopullisessa tuomiossaan tapahtuneen. Neuvosto muistuttaa, että Yhdistyneiden Kansakuntien peruskirjan 94 artiklan mukaisesti velvollisuus noudattaa kansainvälisen tuomioistuimen tuomiota koskee niitä osapuolia, joita päätös koskee (tässä tapauksessa Meksikoa ja USA:ta). YK:n peruskirjan 94 artiklan 2 kohdassa määrätään lisäksi, että jos jompikumpi tapauksen osapuolista jättää täyttämättä tuomioistuimen antamasta tuomiosta johtuvat velvoitteensa, vastapuoli voi saattaa asian käsiteltäväksi turvallisuusneuvostoon, joka voi antaa suosituksia tai päättää toimenpiteistä tuomion täytäntöönpanemiseksi. Neuvosto on jo pitkään ollut huolissaan siitä, millaiset vaikutukset konsulisuhteita koskevan Wienin yleissopimuksen rikkomisella on niin EU:n kuin muidenkin valtioiden kansalaisiin, ja sen kanta on ilmaistu kuolemanrangaistusta koskevien EU:n suuntaviivojen III luvun (Vähimmäisnormit) v kohdassa. Neuvosto on siinä määrin huolissaan tästä asiasta USA:ssa määrättyjen kuolemanrangaistusten yhteydessä, että se harkitsee mahdollisuutta laatia vastaisuudessa amicus curiae -kirjeen silloin, kun oikeutta konsulipalveluihin mahdollisesti rikotaan USA:ssa.